5 โบรกฯ เชียร์สะสม AP ฟันกำไรไตรมาส 3 นิวไฮ 1.4 พันลบ. รับยอดโอนปัง-ปังผลแจ่ม
5 โบรกฯ เชียร์สะสม AP ฟันกำไรไตรมาส 3 นิวไฮ 1.4 พันลบ. รับยอดโอนปัง-ปังผลแจ่ม
5 โบรกฯ เชียร์สะสม AP ฟันกำไรไตรมาส 3 นิวไฮ 1.4 พันลบ. รับยอดโอนปัง-ปังผลแจ่ม
26 ต.ค. 2563

“ข่าวหุ้นธุรกิจออนไลน” รวบรวมบทวิเเคราะห์ที่เกี่ยวข้องกับหุ้นบริษัท เอพี (ไทยแลนด์) จำกัด (มหาชน) หรือ AP ซึ่งนักวิเคราะห์ส่วนใหญ่มองว่าจะทำผลงานไตรมาส 3/63 เติบโตขึ้นอย่างแข็งแกร่งทำจุดสูงสุดใหม่ จากยอดขายโครงการต่างๆ ทั้งแนวราบและคอนโดมิเนียม อีกทั้งยังมี Backlog อยู่ในระดับสูง รวมทั้งแนวโน้มอัตราผลตอบแทนก็อยู่ในระดับสูงอีกด้วย

โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น AP ราคาเป้าหมาย 8.50 บาทต่อหุ้น คาดกำไรไตรมาส 3/63 อยู่ที่ 1.4 พันล้านบาท ทำ New High เพิ่มขึ้น 16% เมื่อเทียบจากไตรมาสก่อน และ 127% เมื่อเทียบจากปีก่อน หนุนจากยอดโอนของทั้ง AP และ JV ที่เร่งตัวจากแนวราบที่ดีและเริ่มโอน 2 คอนโดใหม่ ส่วน Margin ดีขึ้นหลังชะลอทำโปรโมชั่น
นอกจากนี้ได้ปรับประมาณการกำไรปี 2563 ขึ้น 28% เป็น 31% เมื่อเทียบจากปีก่อน ส่วนปี 2564 คาดชะลอ 16% เมื่อเทียบจากปีก่อน จากฐานสูง ด้าน Valuation ยังถูกมาก ซื้อขายที่ PER ปี 2564 เพียง 5.3 เท่าและคาดให้ Dividend Yield 7.3%
ส่วน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น AP คาดกำไรไตรมาส 3/63 ทำสถิติสูงสุดใหม่เป็น 1.4 พันล้านบาท สืบเนื่องจากรายได้จากการโอนไตรมาสนี้สูงเป็น 9 พันล้านบาท เพิ่มขึ้น 54% เมื่อเทียบจากปีก่อน และ 16% เมื่อเทียบจากไตรมาสก่อน
อีกทั้งอัตรากำไรขั้นต้นทำได้สูงขึ้นเป็น 31.2% เทียบกับไตรมาสก่อนที่ 29.6% เพราะโครงการใหม่ที่โอนให้อัตรากำไรขั้นต้นในระดับปกติ และไม่ได้มีโปรโมชันที่รุกตลาดมาก แม้ได้อ่อนลงบ้างเทียบจากปีก่อน ที่ 35.1%
ส่วนกำไรในรอบ 9 เดือนปี 2563 ประเมินว่าเป็น 3.3 พันล้านบาท เพิ่มก้าวกระโดด 50% เมื่อเทียบจากปีก่อน และเป็นสัดส่วน 80% จากประมาณการทั้งปี 2563 ที่มีการปรับใหม่ในครั้งนี้ และคาดว่าการเปิดขายโครงการใหม่ในไตรมาส 4/63 ยังดำเนินไปได้ตามแผนที่มูลค่า 12 พันล้านบาท เทียบกับปีก่อนที่ 5.7 พันล้านบาท ยังผลให้ยอดขายจะเพิ่มขึ้นได้เมื่อเทียบจากปีก่อน แม้จะอ่อนลงบ้างเทียบกับไตรมาสก่อน
นอกจากนี้ปรับเพิ่มประมาณการปีนี้และปี 64 ในอัตรา 14% และ 7% ตามลำดับ เพื่อสะท้อนยอดการโอนกรรมสิทธิ์ที่ทำได้ดีกว่าคาด ยังผลให้กำไรสุทธิเป็นปีละราว 4 พันล้านบาท คิดเป็นการเติบโตของปี 2563 ที่เพิ่มขึ้น 32% เมื่อเทียบจากปีก่อน ส่วนปี 2564 ลดลง 1% เมื่อเทียบจากปีก่อน ถือว่ากำไรปี 63 โตดีสวนกระแสเทียบกับกลุ่ม
ทั้งนี้ได้ปรับเพิ่มราคาพื้นฐานเป็น 8.10 บาทต่อหุ้น ด้วย P/E ปี 2564 ที่ 6.4 เท่า เพื่อสะท้อนการปรับประมาณการให้ดีขึ้น คาดการณ์อัตราผลตอบแทนเงินปันผลปี 2563 และปี 2564 สูงเป็น 7.2% และ 7.1% ตามลำดับ ฐานะการเงินแข็งแกร่ง มียอดขายรอโอน (Backlog) ที่สูง กระจายความเสี่ยงพอร์ตสินค้าได้เป็นอย่างดี จับตลาดกลาง-บน ที่ยังมีอุปสงค์มาก ราคาหุ้นขณะนี้ถือว่าถูก เพราะซื้อขายเฉลี่ยต่ำกว่า -1 SD ของค่าเฉลี่ย P/E ในระยะยาว นอกจากนี้ P/E ปี 2564 ก็ต่ำกว่าค่าเฉลี่ยกลุ่ม
สอดคล้องกับ บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น AP ประเมินราคาเป้าหมาย 7.90 บาทต่อหุ้น คาดกำไรสุทธิไตรมาส 3/63 ที่ 1.40 พันล้านบาท เพิ่มขึ้น 126% เมื่อเทียบจากปีก่อน และ 15% จากไตรมาสก่อน  และดีกว่าที่เคยคาด โดยการโอน low-rise ทำ Record High รายไตรมาส ขณะที่ condo backlog โอนได้ดีกว่าแผน
ทั้งนี้คาดกำไรสุทธิรอบ 9 เดือนปี 2563 ที่ 3.23 พันล้านบาท เพิ่มขึ้น 48% เมื่อเทียบจากปีก่อน สูงกว่ากำไรปี 2562 แล้ว โดยจากกำไรสุทธิไตรมาส 3/63 ดีกว่าคาดและ presale / transfer momentum กลุ่ม low-rise ที่ยังดีต่อเนื่อง
นอกจากนี้ได้ปรับกำไรสุทธิปี 2563-2564 ขึ้น 19% และ 9% เท่ากับ 3.75 พันล้านบาท เพิ่มขึ้น 19% เมื่อเทียบจากปีก่อน และ 3.85 พันล้านบาท เพิ่มขึ้น 3% เมื่อเทียบจากปีก่อน ตามลำดับ โดยปี 2563 มีเพียง AP ที่โตได้เมื่อเทียบจากปีก่อน  ถึงแม้ปี 2564 แนวโน้มกำไรสุทธิจะไม่เด่นในแง่การเติบโตแต่เป็นเพราะฐานที่สูง โอกาสที่กำไรสุทธิทำ Record High ปีนี้ / ปีหน้า เป็นไปได้ รวมถึงแนวโน้มปันผลจ่ายปี 2563 สูงถึง 7.8% (จ่ายครั้งเดียวต่อปี)
เช่นเดียวกับ บล.กสิกรไทย ระบุในบทวิเคราะห์ แนะนำหุ้น AP ให้ราคาเป้าหมายเป็น 7.50 บาทต่อหุ้น คาดกำไรรายไตรมาสแตะจุดสูงสุดใหม่ได้ที่ 1.4 พันล้านบาท ในไตรมาส 3/63 ด้วยแรงหนุนจากบยอดขายแนวราบที่แข็งแกร่ง และ Backlog คอนโคในระดับสูง แม้จะคาดว่ากำไรไตรมาส 4/63 จะลดลงเมื่อเทียบจากไตรมาสก่อน แต่คาดว่า AP จะรายงานกำไรรายปีแตะจุดสูงสุดใหม่
รวมทั้ง บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” หุ้น AP ปรับราคาเป้าหมายขึ้นเป็น 7.35 บาทต่อหุ้น คาดว่า AP จะทำกำไรสุทธิแข็งแกร่งในไตรมาส 3/63 ที่ 1.3 พันล้านบาท เพิ่มขึ้น 13.8% เมื่อเทียบจากไตรมาสก่อน และเพิ่มขึ้น 123.3% เมื่อเทียบจากปีก่อน หรือสูงที่สุดในปีนี้ ทั้งนี้ได้ปรับประมาณการรายได้จากการขายอสังหาริมทรัพย์เพิ่มขึ้น 13.4% เป็น 2.66 หมื่นล้านบาทในปี 2563 เนื่องจาก Presales  ที่อยู่อาศัยแนวราบนับตั้งแต่ต้นปีถึงปัจจุบันสูงกว่าที่คาดไว้